ഈഡനിൽ ബംഗാളിനെതിരെ ടോസ് നേടിയ കേരളം ബൌളിംഗ് തെരഞ്ഞെടുക്കുകയായിരുന്നു . ഓപ്പണർ കൌശിക് ഘോഷിനെ ( 0 ) അരുൺ കാർത്തിക്കിന്റെ കൈകളിലെത്തിച്ച് ബേസിൽ തമ്പിയാണ് ബംഗാളിന്റെ തകർച്ചക്ക് തുടക്കമിട്ടത് . സുദീപ് ചാറ്റർജിയെ സഞ്ജു സാംസണിന്റെ കൈകളിലെത്തിച്ച് സന്ദീപ് വാര്യരും ആഞ്ഞടിച്ചതോടെ ബംഗാളിന്റെ തുടക്കം പാളി . അനുസ്തൂപ് മജൂംദാറും ( 53 ) ഓപ്പണർ അഭിഷേക് കുമാർ രാമനും ( 40 ) ക്യാപ്റ്റൻ മനോജ് തിവാരിയും ( 22 ) ചേർന്ന് നടത്തിയ ചെറുത്തുനിൽപ്പാണ് ബംഗാളിനെ 100 കടത്തിയത് . വിവേക് സിംഗാണ് ( 13 ) ബംഗാൾ നിരയിൽ രണ്ടക്കം കടന്ന മറ്റൊരു ബാറ്റ്സ്മാൻമാർ . കഴിഞ്ഞ മത്സരത്തിൽ ഡബിൾ സെഞ്ചുറി നേടിയ ബംഗാൾ ക്യാപ്റ്റൻ മനോജ് തിവാരിയെയും അർധസെഞ്ചുറിയുമായി ചെറുത്തുനിന്ന മജൂംദാറിനെയും എംഡി നിതീഷ് പുറത്താക്കി . കേരളത്തിനായി ബേസിൽ തമ്പി നാലും നിതീഷ് മൂന്നും വിക്കറ്റെടുത്തപ്പോൾ സന്ദീപ് വാര്യർ രണ്ട് വിക്കറ്റെടുത്തു . ജലജ് സക്സേന ഒരു വിക്കറ്റ് നേടി .